[{"text_idx": "#000000", "text": "Yn mwydro am lyfrau - plant yn bennaf"}, {"text_idx": "#000001", "text": "All posts tagged nofel arddegau"}, {"text_idx": "#000003", "text": "Nofel ar gyfer yr arddegau ydi Powell gan Manon Steffan Ros: hanes bachgen o\u2019r enw Elis yn mynd am bythefnos i America i hel achau\u2019r teulu efo\u2019i daid. Mae o\u2019n gwybod erioed mai ei gyndaid, \u201cyr Ellis Powell arall\u201d yrrodd bres adref o America i sefydlu ysbyty, ysgol gynradd ac ati yn Nhrefair. Y Powell Arms ydi enw\u2019r dafarn leol ac mae Elis yn pasio cerflun ohono ar y ffordd i\u2019r ysgol bob dydd. Dyn pwysig, dyn arbennig."}, {"text_idx": "#000004", "text": "Mae cynnwrf Elis a\u2019i daid yn pefrio drwy\u2019r tudalennau, ond rydan ni\u2019n gwybod bod rhywbeth yn mynd i fynd o\u2019i le, felly mae\u2019r ofn yn llechu wrth droi pob tudalen hefyd. Na, doedd Ellis Powell mo\u2019r arwr roedden nhw wedi ei ddisgwyl. Caethwasiaeth ydi\u2019r cefndir, fel yn nofel Angharad Tomos, Y Castell Siwgr, ond oherwydd mai rhywbeth yn y gorffennol ydi o yn Powell, y berthynas rhwng Elis a\u2019i daid sy\u2019n cydio fan hyn, ac mi wnes i fwynhau\u2019r croeso a\u2019r tensiwn maen nhw\u2019n ei gael a\u2019i deimlo gyda Yncl George ac Anti Hayley yn eu ty\u0302 mawr crand ym Maryland. Felly nofel gyfoes am deulu, cyfeillgarwch a phwysigrwydd cydnabod y ffeithiau i gyd ydi hon."}, {"text_idx": "#000005", "text": "Fel un gafodd ei hudo gan gyfres Roots ers talwm ( llun o\u2019r gyfres wreiddiol isod),"}, {"text_idx": "#000006", "text": "ro\u2019n i wedi disgwyl mwy am y caethweision, ond mae Manon yn hogan glyfar \u2013 doedd dim angen misoedd o waith ymchwil i sgwennu hon, nag oedd! Ac mae hi\u2019n anghyfforddus iawn yn sgwennu fel rhywun nad oes ganddi\u2019r \u2018hawl\u2019 i sgwennu amdanyn nhw \u2013 y busnes cultural appropriation \u2018ma. Dwi\u2019n dallt yn iawn ond dwi\u2019m yn siwr os ydw i\u2019n cytuno bob tro chwaith, neu be ydi diben dychymyg? I\u2019w drafod eto..."}, {"text_idx": "#000007", "text": "Dwi\u2019n hoffi\u2019r clawr hefyd \u2013 syml, ond mae \u2019na lun yn rhoi cliw am y cynnwys. A dach chi\u2019n gallu deud yn syth nad ydi hi\u2019n mynd i fod yn nofel ffrili, lawen. Nid bod Manon yn sgwennu llawer o bethau felly! Ond mae \u2018na hiwmor ynddi, dwi\u2019n prysuro i ddeud. Dyma\u2019r dudalen gyntaf i chi gael blas:"}, {"text_idx": "#000008", "text": "Yndi, mae Gwil yn gymeriad a fo sy\u2019n gyfrifol am y rhan fwya o\u2019r hiwmor sy yn y llyfr. Wedyn dyma i chi ddarn arall sy\u2019n digwydd yn America \u2013 a Manon a\u0302\u2019i bys ar y pyls fel arfer:"}, {"text_idx": "#000009", "text": "A dyma i chi ganmoliaeth gafodd hi ar Twitter gan Vaughan:"}, {"text_idx": "#000010", "text": "\u201cWaw! Wel, dwi newydd cwpla\u2019r llyfr hwn ac mae\u2019n bwerus iawn iawn a hyd yn oed wedi gwneud i fi grio, ychydig. Ac yn bendant yn gwneud i chi feddwl. Da iawn@ManonSteffanRos unwaith eto x\u201d"}, {"text_idx": "#000011", "text": "Ac ateb gan Y Dyn Barfog: \u201cDwi newydd ei orffen hefyd, tua chwarter awr yn o\u0302l. Cytuno. Pob tro mae llyfr msr yn gwneud i mi drio bod yn berson gwell.\u201d"}, {"text_idx": "#000012", "text": "Waw \u2013 dwi\u2019n gwybod yn union be maen nhw\u2019n ei feddwl."}, {"text_idx": "#000013", "text": "Dros y mo\u0302r a\u2019r mynyddoedd. Straeon Merched dewr y Celtiaid Os dach chi isio gwario mwy ar lyfr, be am \u00a318 ar gyfer clamp o lyfr hardd, clawr caled."}, {"text_idx": "#000015", "text": "Ond pam dewis peidio rhoi enw\u2019r awdur wrth bob stori, wn i ddim. Rhaid troi i\u2019r cefn i weld pwy sgwennodd pa stori. Dwi ddim wedi darllen pob un gan fod \u2019na bymtheg ohonyn nhw, a llyfr i bori ynddo fesul tipyn ydi hwn yn fy marn i. Ond mi wnes i wir fwynhau y rhai dwi wedi eu darllen \u2013 Nia Ben Aur, y chwedl o Iwerddon gan Angharad Tomos,"}, {"text_idx": "#000016", "text": "Rhiannon a\u2019r gosb o fod yn geffyl (o\u2019r Mabinogi) gan Myrddin a Ker Is o Lydaw gan Aneirin Karadog. Fersiwn o chwedl Cantre\u2019r Gwaelod ydi honno. Y Gaer Isel ydi ystyr Ker Is, gwlad lle roedd y brenin yn flin am fod ei bobl mor aniolchgar ac yn gwneud dim ond gwledda a pharti\u0308o dragwyddol a phoeni am ddim ond gneud mwy o bres a bwyta ac yfed mwy a mwy.Yn ei farn o, roedden nhw wedi colli golwg ar beth oedd yn bwysig mewn bywyd. Ia, dach chi\u2019n gweld y diwedd yn dod tydach ond efallai nid yn y ffordd fyddech chi\u2019n ei ddisgwyl..."}, {"text_idx": "#000017", "text": "Mi wnes i fwynhau Llygad am Lygad gan Haf Llewelyn hefyd, am y frenhines Maebh o Iwerddon, rhywun na wyddwn i ddim oll amdani tan y llyfr hwn. Ond nefi, am gymeriad difyr. Hogan ffyrnig a deud y lleia!"}, {"text_idx": "#000018", "text": "Dwi\u2019n edrych mlaen yn arw i ddarllen y gweddill."}, {"text_idx": "#000019", "text": "Mae\u2019n cael ei farchnata fel llyfr i blant ond dwi\u2019n gwybod am sawl oedolyn a dysgwr fyddai\u2019n hoffi\u2019r straeon yma."}, {"text_idx": "#000021", "text": "Nofel graffig i blant ydi hi, gyda\u2019r lluniau gan ferch yr awdur, Efa Blosse Mason, ond mae\u2019n bendant yn siwtio oedolion ac mae angen bod yn blentyn go soffistigedig i\u2019w dallt hi\u2019n iawn beth bynnag. Ddwedwn ni 9+? Mae angen dallt pethau fel \u2018Paid a\u0302 diystyru dy nerth cynhenid\u2019 a \u2018Mae angen bod yn wasaidd i fyw ymhlith pobol.\u2019"}, {"text_idx": "#000022", "text": "Welais i mo\u2019r ddrama, ac ar o\u0302l darllen y nofel, mae\u2019n anodd iawn ei dychmygu fel sioe un-person, ond roedd \u2019na ganmol mawr iddi doedd? Doedd y ddrama ddim yn addas i rai o dan 13 oed oherwydd y thema\u0300u, y rhegfeydd a\u2019r cyfeiriadau at ryw ynddi, ond: \u201cUnwaith rydych chi\u2019n gwneud darlun o\u2019r asyn, yn sydyn mae\u2019n newid yn rhywbeth ar gyfer plant,\u201d meddai\u2019r awdur. Fel un sy\u2019n mwynhau llyfrau graffig ar gyfer oedolion, dwi ddim mor siwr bod jest troi cymeriad yn ddarlun yn ei droi\u2019n rywbeth i blant, ond mi wnes i wir fwynhau. Teimladwy, ffraeth, a chwa o awyr iach. Mae angen mwy o nofelau fel hyn, ond mi fydd yn anodd creu\u2019r dilyniant a\u2019r galw gan nad ydi\u2019r traddodiad gynnon ni yma, ar waha\u0302n i gyfieithiadau Tintin ac Asterix. Gobeithio y bydd Gwlad yr Asyn yn gwerthu\u2019n dda beth bynnag. Mae\u2019n fargen am \u00a312 gan fod llyfrau graffig yn gallu bod dipyn drytach na hynna."}, {"text_idx": "#000023", "text": "A dyma i chi flas o\u2019r cynnwys:"}, {"text_idx": "#000025", "text": "Nofel newydd sbon ar gyfer yr arddegau"}, {"text_idx": "#000026", "text": "Mae Heiddwen Tomos yn hen law (gweld be wnes i yn fanna?) ar sgwennu nofelau bellach, ond rhai ar gyfer oedolion oedd rheiny, ac o\u2019r diwedd, mae hi wedi cyhoeddi un ar gyfer yr arddegau \u2013 ieee!"}, {"text_idx": "#000027", "text": "Ro\u2019n i\u2019n gwybod y byddai\u2019n un dda oherwydd:\n1. Mae hi\u2019n gallu sgwennu.\n2. Mae\u2019n athrawes uwchradd ers blynyddoedd, ac yn gwybod yn iawn be sy\u2019n apelio at bobl ifanc 11-14, a sut maen nhw\u2019n siarad ac ati."}, {"text_idx": "#000029", "text": "Mae\u2019n llawn hiwmor, emosiynau/angst a chynnwrf y cariad cyntaf, problemau teuluol a\u2019r cyfeillgarwch ffug sy\u2019n anffodus yn gymaint o ran o fywyd disgyblion ysgol \u2013 wel, merched o leia. Ac mi wnes i wir fwynhau casau Gwen (yr ast) a\u2019i mam (arch-ast)."}, {"text_idx": "#000030", "text": "Dywedodd Heiddwen mai ei phrofiad mewn ysgol oedd yr \u201cysbrydoliaeth fwyaf ar gyfer ysgrifennu\u2019r nofel hon. Neges y stori yw bod cyfnodau ym mywydau pawb yn gallu bod yn anodd, ond daw eto haul ar fryn.\u201d"}, {"text_idx": "#000031", "text": "Neges bwysig, achos mae cyfnodau anodd yn eich arddegau yn gallu teimlo fel diwedd y byd."}, {"text_idx": "#000032", "text": "Efa ydi\u2019n harwres ni (enw da am arwres, os gai ddeud...) ac mae\u2019n cael amser caled gan Gwen (yr ast) a rhai o\u2019i \u2018ffrindiau\u2019 eraill. Mae hi hefyd yn dechrau ffansi\u0308o bachgen am y tro cyntaf. Ar ben hyn oll, mae mam Efa yn yr ysbyty yn disgwyl babi \u2013 ac am driniaeth gancr."}, {"text_idx": "#000033", "text": "Dyma\u2019r dudalen gyntaf i chi gael blas:"}, {"text_idx": "#000034", "text": "Ydi, mae hi\u2019n ddeheuol iawn ac yn llawn ymadroddion gwych ardal Llanbedr Pont Steffan, ffor\u2019na. Do\u2019n i ddim yn deall pob un, a dwi wir yn meddwl y byddai rhestr yn y cefn yn egluro rhai ohonyn nhw o help mawr."}, {"text_idx": "#000035", "text": "Mi wnes i holi Heiddwen drwy Facebook be oedd ystyr \u201cO\u2019s sgrwb arnot ti?\u201d a dyma\u2019r ateb ges i:"}, {"text_idx": "#000036", "text": "Ie pan ti wedi ymarfer dy gorff nes bod y muscles yn tynnu bore ro\u0302l ny\ud83d\ude09"}, {"text_idx": "#000037", "text": "Tydi o\u2019n ymadrodd gwych? Mae gen i awydd ei fabwysiadu. Ond does gen i\u2019m clem be mae \u201cyn mynd i ga\u2019l hwp\u201d yn ei feddwl. Gorffen efo rhywun? Cael slap? Rhoi tacl dda i rywun? Penderfynwch chi!"}, {"text_idx": "#000038", "text": "Ro\u2019n i\u2019n hoffi\u2019r darnau sgwrsio tecst/whatsapp hefyd:"}, {"text_idx": "#000039", "text": "Dywedodd Heiddwen hefyd iddi \u201cfwynhau ysgrifennu\u2019r nofel hon mas draw.\u201d Ac mae hynny\u2019n amlwg \u2013 mae\u2019n llifo. \u201cFel mam i dri o blant, penderfynais ysgrifennu nofel iddyn nhw i\u2019w darllen.\u201d Ac mae\u2019n swnio fel petae hi am sgwennu mwy ar gyfer yr arddegau: \u201cmae cael bod yn bryfyn ar wal yn yr ystafell ddosbarth yn gyfoeth o straeon difyr dros ben!\u201d Gwyliwch eich hunain, ddisgyblion Mrs Tomos..."}, {"text_idx": "#000040", "text": "Ond edrych ymlaen yn arw at gael darllen mwy o lyfrau fel hyn \u2013 gwell fyth os gawn ni eirfa hefyd! Llongyfarchiadau, Heiddwen."}, {"text_idx": "#000045", "text": "Rhowch eich cyfeiriad e-bost er mwyn dilyn y blog a derbyn hysbysiadau am gofnodion newydd drwy e-bost."}, {"text_idx": "#000046", "text": "Ymuno a\u0302 101 o ddilynwyr eraill\nOes gennych chi gyfrif yn barod? Mewngofnodwch nawr."}]